KIRJALLINEN KYSYMYS E-2547/01 esittäjä(t): Olle Schmidt (ELDR) komissiolle. Tilapäistyötä koskeva direktiivi.



Virallinen lehti nro 093 E , 18/04/2002 s. 0156 - 0156



KIRJALLINEN KYSYMYS E-2547/01 esittäjä(t): Olle Schmidt (ELDR) komissiolle (19. syyskuuta 2001) Aihe: Tilapäistyötä koskeva direktiivi On pahoiteltavaa, että työmarkkinaosapuolet (Euroopan teollisuuden ja työnantajain keskusjärjestö UNICE ja Euroopan ammatillinen yhteisjärjestö ETUC) eivät kyenneet toukokuussa saamaan aikaan sopimusta tilapäistyöstä. On tärkeää ottaa huomioon, että yksityisillä työnvälitystoimistoilla on varsin merkittävä rooli Euroopan sosiaalitaloudessa. Yksityiset työnvälitystoimistot voisivat myötävaikuttaa huomattavasti Lissabonin tavoitteiden saavuttamiseen, jotka koskevat työllisyystason nostamista 60 prosentista 70 prosenttiin kymmenessä vuodessa. Tämän edellytyksenä on kuitenkin, että Euroopan unionin jäsenvaltioiden hallitukset poistavat vanhentuneita rajoituksia, joilla on usein ainoastaan se vaikutus, että ne estävät työnhakijoita saamasta hyviä työpaikkoja. Komissio laatii parhaillaan tilapäistyötä koskevaa direktiiviä, ja on ensiarvoisen tärkeää, että komissio kuulee asiasta alakohtaista neuvottelukomiteaa, joka on jo perustettu yksityisten työnvälitystoimistojen ammattijärjestön CIETT:in ja alakohtaisen liiton UNI-Europan välille, ennen kuin se päättää direktiiviluonnoksesta. Olisi pahoiteltavaa, jos komissio kiirehtisi direktiivin laatimista kiinnittämättä asianmukaista huomiota tähän kohtuulliseen pyyntöön. Voiko komissio taata, että kuulemiset järjestetään lähitulevaisuudessa? Anna Diamantopouloun komission puolesta antama vastaus (26. lokakuuta 2001) Tilapäistyövoimaa välittävien yritysten toimintaa koskevat työmarkkinaosapuolten neuvottelut saivat kimmokkeensa komission vuonna 1996 käynnistämästä kuulemisesta, jossa pyrittiin toteuttamaan osa-aikaista, määräaikaista ja tilapäistyövoimaa välittävien yritysten toimintaehtoihin liittyvä yhteisön lainsäädäntötoimi. Kuulemisen tavoitteena oli edistää yhteisön tason työehtosopimusneuvotteluja siitä, miten edistää työajan joustavuutta ja samalla työntekijöiden työturvaa. Työmarkkinaosapuolet päättivät käsitellä näitä kysymyksiä erikseen. Ne veivät vuosina 1997 ja 1998 onnistuneesti päätökseen kahdet neuvottelut: määräaikaisesta työstä ja osa-aikatyöstä. Tilapäistyövoimaa välittävien yritysten toiminnasta aloitettiin eri alojen väliset työmarkkinaneuvottelut toukokuussa 2000, mutta 21. toukokuuta 2001 eurooppalaiset työmarkkinaosapuolet totesivat joutuneensa asiassa pattitilanteeseen. Tämä oli ensimmäinen kerta kun työmarkkinaosapuolet eivät päässeet sopimukseen EY:n perustamissopimuksen 138 artiklan (ent. 118 a artiklan) mukaisissa eri alojen välisissä työmarkkinaneuvotteluissa. Tällaisessa tapauksessa komissiolla on perustamissopimuksen mukaan aloiteoikeus eli se voi tehdä direktiiviehdotuksen käsiteltäväksi yhteispäätösmenettelyssä parlamentin kanssa. Komission ehdotusluonnos perustuu työmarkkinaosapuolten neuvottelujen joissa CIETT(1) ja UNI(2)-Europa olivat mukana tuloksiin. Komissio toivoo saavansa kannanottoja, jotka auttavat sitä hahmottamaan alan toimijoiden näkemyksiä ja toiveita. Erityisesti tilapäistyövoimaa välittäviä yrityksiä edustavat työmarkkinajärjestöt (CIETT ja UNI-Europa) ovat keskustelleet työmarkkinaneuvotteluja käsittelevässä alakohtaisessa komiteassa yhteisestä lausunnosta, joka koskee työnvälitystä koskevan yhteisön direktiivin tavoitteita. Lausunto hyväksyttiin lopullisessa muodossaan 8. lokakuuta 2001, ja komissio ottaa tietysti komitean työn tulokset huomioon ehdotusta laatiessaan. Komissio ei näin ollen käynnistä uutta virallista työmarkkinaosapuolten kuulemista. (1) Confédération internationale des entreprises de travail temporaire. (2) Union Network International.